Gedagte vir die dag: Die weg (en die wortel) van woedeFoto: pixabay.com Moenie kwaad word nie; laat staan liewer jou woede. (Psalm 37:8) Hierdie vers is ondubbelsinnig en God se instruksies is kristal helder. Wanneer ons kwaad is, kan ons nie doen wat God van ons wil hê nie (Jakobus 1:20). Dit voel byna onmoontlik om die trajek van ons wisselende emosies te keer wanneer ’n mens eers in ’n woedespiraal beland, maar dit kán gedoen word. Tel. Haal asem. Herinner jouself daar aan dat jy kán besluit om jou woede te beheer (net soos wat jy die telefoon vriendelik kan antwoord al was jy besig om met jou kind te raas). Maak seker jy eet reg, drink genoeg water, slaap genoeg – en praat met iemand (verkieslik met God) oor jou frustrasies. Vind die wortel (en die sneller) van jou woede. Waarom word jy so kwaad? Voel jy of die lewe – of ’n ander persoon – jou iets skuld? Hoe kan jy hierdie situasie beredder, of dit aan God se regverdige oordeel oorgee (1 Petrus 2:23)?